क्रिकेट खेलाडीलाई ३–३ लाख
प्रधानमन्त्री केपी शर्मा ओलीले विश्वकप छनोट क्रिकेटमा पुगेको नेपाली क्रिकेट टोलीका सदस्यलाई जनही ३ लाखसहित सम्मान गर्ने घोषणा गरेका छन् । 
काठमाडौँ — प्रधानमन्त्री केपी शर्मा ओलीले विश्वकप छनोट क्रिकेटमा पुगेको नेपाली क्रिकेट टोलीका सदस्यलाई जनही ३ लाखसहित सम्मान गर्ने घोषणा गरेका छन् । प्रधानमन्त्री निवास बालुवाटारमा ओलीले नामिबियामा बिहीबार सम्पन्न विश्व क्रिकेट लिग डिभिजन डिभिजन २ मा दोस्रो भएको नेपाली टोलीलाई बधाई दिँदै उक्त पुरस्कार घोषणा गरेका हुन् । डिभिजन २ को सफलतापछि नेपाली टोली शनिबार विश्वकप छनोट खेल्न जिम्बावे जाँदै छ । नेपालले लगातार दोस्रोपल्ट विश्वकप छनोट खेल्न लागेको हो । ‘जिम्बावेका खेलाडी ठूलो ठूलो हुन सक्छन्, कुस्ती खेल्ने होइन हामीले क्रिकेट खेल्ने हो त्यसैले नडराउनू,’ ओलीले नेपाली क्रिकेट खेलाडीको सम्मानमा भने, ‘विगतमा घोषणा गरेर नदिने चलन छ, अहिलेचाहिँ त्यस्तो हुँदैन ।’ सोही अवसरमा मदन भण्डारी स्पोर्ट्स एकेडेमीले पनि नेपाली टोलीका सबै खेलाडीलाई जनही १ लाख दिने घोषणा गरेको छ । कप्तान पारस खड्काले ओलीलाई प्रधानमन्त्री कार्यकालको सफलताका लागि शुभकामना दिँदै क्रिकेट विवाद समाधानमा पहल गरिदिन अनुरोध गरे । प्रधानमन्त्रीले जवाफमा तपाईको जुन चिन्ता छ संघको विषयमा त्यसप्रति आफ्नो ध्यान गएको र मन्त्रालयको पनि ध्यान जाने बताए । नामिबियाबाट फर्केर आएका धेरै खेलाडी घर फर्किएकाले पारससहित दीपेन्द्रसिंह ऐरी, दिलीप नाथ, ललितसिंह भण्डारी र अनिल शाह मात्र उपस्थित थिए । उनीहरूसँगै प्रशिक्षक जगत टमाटा, व्यवस्थापक रमन सिवाकोटी र फिजियो दिनेश भट्ट ओलीको सम्मान कार्यक्रममा थिए । जिम्बावे जानुअघि शुक्रबार नेपाली टोलीलाई घोषित नगद दिइने सम्मान कार्यक्रममा बताइएको थियो ।फुटबलरको ५ लाख उधारोयसअघि नेपालको राष्ट्रिय फुटबल टोलीले २०७२ साल माघमा बंगलादेशमा आयोजना भएको बंगबन्धु गोल्डकपको उपाधि जितेवापत राष्ट्रिय खेलकुद परिषद् (राखेप) ले विजेता खेलाडीलाई जनही २ लाख रुपैयाँ दिने घोषणा गरेको थियो । त्यसबेला विजयी टोलीलाई स्वागत गर्दै तत्कालीन प्रधानमन्त्री केपी शर्मा ओलीले राखेपले सरकारसँग गरेको प्रस्ताव अनुमोदन गर्दै छिट्टै नगदसहित टोलीलाई सम्मान गर्ने विश्वास दिलाएका थिए । यसबाहेक भारतमा दुई वर्षअघि भएको १२ औं दक्षिण एसियाली खेलकुद (साग) मा स्वर्ण पदक विजेता फुटबल टोलीलाई ५ लाख रुपैयाँ घोषणा गरिएकोमा २ लाख मात्र प्रदान गरिएको छ । राखेपले बाँकी ३ लाखका लागि प्रक्रिया अगाडि बढेको जानकारी गराएको छ ।